LT Europos Sąjungos oficialusis leidinys C 110/7

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2009/C 110/07

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimas Komisijai turi būti pateiktas per šešis mėnesius nuo šio paskelbimo datos.

SANTRAUKA

TARYBOS REGLAMENTAS (EB) Nr. 510/2006

„BREMER KLABEN“

EB Nr.: DE/PGI/005/0333/08.01.2004

SKVN ( ) SGN ( X )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas : Bundesministerium der Justiz Adresas : 11015 Berlin DEUTSCHLAND Telefonas : +49 302025-9333 Faksas : +49 302025-8251 E. paštas : —

2. Grupė:

Pavadinimas : Bäckerinnung der Hansestadt Bremen Adresas : Georg-Wulf-Straße 7 28199 Bremen DEUTSCHLAND Telefonas : +49 421300500621 Faksas : +49 421300500617 E. paštas : kh@bremen-handwerk.de Sudėtis : Gamintojai ir (arba) perdirbėjai (X) kiti ( )

3. Produkto rūšis:

2,4. klasė: aukštos kokybės kepiniai

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Bremer Klaben“

4.2 Apibūdinimas:

„Bremer Klaben“ (Brėmeno kalėdinis keksas) – tai riebus mielinės tešlos kepinys, kuriame ypač daug vaisių. Nuo panašaus kepinio – kalėdinio kekso „Stollen“ – Brėmeno kalėdinis keksas skiriasi tuo, kad jame yra daug vaisių ir riebalų. Šis didelis, kelis kilogramus sveriantis kepinys yra pailgos, plokščios formos, jo skerspjūvis yra beveik stačiakampis. Tešlos svoris vienoje formoje, atsižvelgiant į formos dydį, siekia 5 ar 6 kilogramus.

Spalva rusva, iš kiaušinių baltymų pagaminta glazūra pateptas paviršius žvilga. Minkštimas drėgnas ir šiek tiek riebus.

Brėmeno kalėdinis keksas kvapnus, švelniame jo skonyje juntami vaisiai, prieskoniai ir saldumas; ypač dėl įberto kardamono šis keksas įgauna savo ypatingą, su niekuo nesupainiojamą aromatą.

Sudėtis

— Keksų receptų yra įvairių, tačiau jiems visiems būdingas tešlos ir vaisių sumaišymo santykis (apie 1:1).

— Kitos sudedamosios dalys: miltai, sviestas arba margarinas, mielės, cukrus, vynuogės be kauliukų, cukatos (citrinų žievelių cukrintiniai), apelsinų žievelių cukrintiniai, migdolai, vanilė, citrinų žievelės ir kardamonas. Jie kartu sudaro apie 95 % kalėdinio kekso svorio.

— Galima įpilti romo ir (arba) eterinio rožių aliejaus, bet ne daugiau kaip 5 % bendrojo svorio.

4.3. Geografinė vietovė:

Brėmeno ir jo apylinkių bei Bremerhafeno ir Ferdeno miestų vietovės.

Artimiausias Brėmeno apylinkes sudaro:

— Osterholco rajonas, išskyrus Hambergeno savivaldybių asociaciją,

— Otersbergo savivaldybė, pietryčiuose iki greitkelio A1,

— Oiteno ir Achimo savivaldybės,

— Tedinghauzeno savivaldybių asociacijos vakarinė dalis su savivaldybėmis narėmis Ryde, Tedinghauzenu ir Emtinghauzenu,

— Veihės ir Štūro savivaldybės,

— Delmenhorsto miestas,

— Lemverderio ir Bernės savivaldybės,

— Ganderkezės savivaldybė į šiaurę nuo greitkelio A28,

— Hudės savivaldybės rytinė dalis prie Hudės miesto ir

— Elsflėto savivaldybė.

4.4. Kilmės įrodymas:

Brėmeno kalėdinis keksas gaminamas laikantis atitinkamų galiojančių teisės aktų nuostatų. Taikomos Rizikos veiksnių analizės ir svarbiųjų valdymo taškų sistemos taisyklės. Atitiktį gaminio specifikacijai kontroliuoja Brėmeno darbo, moterų, sveikatos, jaunimo ir socialinių reikalų senatorė (Vokietijos Federacinė Respublika).

Atsekamumas užtikrinamas ant pakuotės užrašius gamintojo pavadinimą. Keksai kepami tik apibrėžtoje geografinėje vietovėje, skirtoje Brėmeno kalėdinių keksų gamybai.

Visi Brėmeno kalėdinių keksų gamintojai privalo būti įtraukti į Brėmeno kepėjų gildijos sudarytą gamintojų registrą.

4.5. Gamybos būdas:

Iš pradžių reikia pagaminti užminkalą (raugą), kuris turi bręsti tiksliai nustatytą laiką. Tuomet tešla turi būti ypač rūpestingai išminkoma, atsižvelgiant į didelį joje esančių sudedamųjų dalių kiekį, o vėliau, kai tešla pakyla, į ją suberiamas vaisių mišinys.

Keksui suformuoti ir paruošti kepti reikia ypatingų įgūdžių, kad būtų užtikrinta, jog tiek daug sudedamųjų dalių neiširtų.

Prieš kepimą kekso paviršius apdorojamas miltais ir vandeniu, kad susidarytų vientisas į plėvelę panašus paviršius (ant iškepto kekso bus užtepta iš kiaušinių pagaminta glazūra).

Krosnies temperatūra ir kepimo laikas lemia šios rūšies kepinio drėgnumą. Kepti reikia mažinant temperatūrą (pvz., pradėti nuo 220 °C temperatūros ir baigti kepti apytiksliai 170 °C temperatūroje). Kepama, atsižvelgiant į tešlos kiekį, apie 55–65 minutes. Svarbiausia yra kekso minkštimo temperatūra. Ji turi siekti apie 92–94 °C. Iškepti keksai nedelsiant iškratomi iš formų, kad kepinys galėtų lėtai ir tolygiai sukristi bei atvėsti.

4.6. Ryšys su geografine vietove:

Brėmeno kalėdinį keksą ir nurodytą geografinę vietovę visų pirma jungia geras gaminio vardas, sietinas su sena kalėdinių keksų gamybos tradicija Brėmene ir jo apylinkėse bei specialia gamintojų praktine patirtimi. Šią praktinę patirtį sudaro įgūdžiai, būtini gaminant tešlą su itin daug vaisių ir ją formuojant bei apdorojant, taip pat gebėjimas tiksliai išlaikyti įvairią krosnies temperatūrą ir kepimo laiką.

Brėmeno kalėdinis keksas – ypatingas labai mėgstamas kepinys, nuo seno tradiciškai kepamas Brėmene ir Brėmeno apylinkėse (ypač kaip kalėdinis kepinys).

Brėmeno kalėdinis keksas yra glaudžiai susijęs su Hanzos miesto Brėmeno ir prekybos kolonijinėmis prekėmis istorija, nes tokį gaminį buvo įmanoma iškepti tik iš žaliavų, atgabentų į uostą iš užsienio.

Šį kepinį galima ilgai išlaikyti, todėl jūrininkai jo dažnai pasiimdavo į keliones.

1593 m. Brėmeno miesto tarybos dokumente pirmą kartą paminėtas kalėdinių keksų kepėjų amatas. 1637 m. kalėdinių keksų ir pyragų kepėjai susijungė į savo atskirą gildiją.

Brėmeno kalėdinis keksas Brėmene ir apylinkėse iki šiol neatsiejamai susijęs su Kalėdoms skirtais kepiniais, tačiau dabar kai kurios kepyklos jį kepa ir ištisus metus.

Brėmene „kalėdinių keksų laikotarpis“ (Klabenzeit) tradiciškai pradedamas turgaus aikštėje specialia ceremonija, kurios metu miesto meras atriekia pirmąją riekę.

Šis Brėmeno kepinys buvo labai vertinamas jau XVII a. pabaigoje, tuo metu Brėmene apie trečdalis baltos duonos rūšių buvo kepama iš kalėdinio kekso tešlos.

Ir šiais laikais Brėmeno gyventojams neįtikima, kad per Kalėdas galėtų nebūti kalėdinio kekso. Be to, Brėmeno kalėdiniu keksu, kaip regioniniu patiekalu, prekiaujama visame pasaulyje, jį pamėgo daug žmonių.

4.7. Kontrolės institucija:

Pavadinimas : Senatorin für Arbeit, Frauen, Gesundheit, Jugend und Soziales Adresas : Contrescarpe 72 28195 Bremen DEUTSCHLAND Tel. : +49 4213611-0952 Faksas : +49 421361-2567 E. paštas : office@arbeit.bremen.de

4.8. Ženklinimas etiketėmis:

Saugoma geografinė nuoroda.

(1) OL L 93, 2006 3 31, p. 12.